Flere butikker holder ekstraordinært længere åbent end planlagt onsdag aften. Det sker efter statsminister, Mette Frederiksen (S), onsdag aften på et pressemøde fortalte at storcentre og stormagasiner skal holde lukket fra torsdag formiddag frem til og med den 3. januar. Det betyder, at alle specialbutikker i Aalborg Storcenter, ikke kan åbne fra torsdag. Derfor holder blandt andet tøjbutikken Kaufmann længere åbent onsdag aften. - Vi lukker nok ikke klokken 20. Nu ser vi, hvordan tingene ender, og så har jeg sagt til drengene (personalet, red.), at vi kører den til klokken 24, hvis det er nødvendigt, siger Michael Krarup, der er butikschef i Kaufmann i Aalborg Storcenter. Kaufmann er ikke den eneste butik, der holder længe åbent onsdag aften. Stormagasinet Magasin annoncerede onsdag aften på Facebook, at de holder åbent til klokken 24 i alle deres stormagasiner. Hos Kaufmann er butikschefen ked af, igen at må lukke forretningen. - Det er jo et slag igen, det gør tingene svære, men det er jo sådan reglerne er. Vi mister en masse omsætning, det kan ikke undgås. Vi har gode dage op til jul, men det er jo sådan det ender, siger Michael Krarup.

Opsummering:
Flere butikker holder længere åbent onsdag med udsigten til nedlukning fra torsdag.